b'\n_START_ARTICLE_\nKei Nishikori\n_START_SECTION_\n2008\xe2\x80\x932009\n_START_PARAGRAPH_\nVuonna 2008 Nishikori p\xc3\xa4\xc3\xa4si karsintojen kautta Delray Beachin turnaukseen. Ensimm\xc3\xa4isell\xc3\xa4 kierroksella h\xc3\xa4n voitti Florian Mayerin ja toisella kierroksella Amer Delicin. Puoliv\xc3\xa4lier\xc3\xa4ss\xc3\xa4 h\xc3\xa4n voitti Bobby Reynoldsin ja v\xc3\xa4lier\xc3\xa4ss\xc3\xa4 Sam Querreyn. Finaalissa Nishikori voitti turnauksessa ykk\xc3\xb6seksi sijoitetun James Blaken luvuin 3\xe2\x80\x936, 6\xe2\x80\x931, 6\xe2\x80\x934, ja h\xc3\xa4nest\xc3\xa4 tuli ensimm\xc3\xa4inen japanilainen mies l\xc3\xa4hes 16 vuoteen, joka on voittanut ATP-turnauksen. Elokuussa Nishikori sai villin kortin Pekingin olympialaisiin. H\xc3\xa4nen pelins\xc3\xa4 p\xc3\xa4\xc3\xa4ttyiv\xc3\xa4t avauskierroksella, kun h\xc3\xa4n h\xc3\xa4visi Rainer Sch\xc3\xbcttlerille. Nishikori teki debyyttins\xc3\xa4 Yhdysvaltain avoimissa 2008, jossa h\xc3\xa4n voitti avauskierroksella Juan M\xc3\xb3nacon 6\xe2\x80\x932, 6\xe2\x80\x932, 5\xe2\x80\x937, 6\xe2\x80\x932. Toisella kierroksella h\xc3\xa4n voitti Roko Karanu\xc5\xa1i\xc4\x87in ja kolmannella kierroksella nelj\xc3\xa4nneksi sijoitetun David Ferrerin viisier\xc3\xa4isess\xc3\xa4 ottelussa luvuin 6\xe2\x80\x934, 6\xe2\x80\x934, 3\xe2\x80\x936, 2\xe2\x80\x936, 7\xe2\x80\x935. Nelj\xc3\xa4nnell\xc3\xa4 kierroksella h\xc3\xa4n h\xc3\xa4visi Juan Mart\xc3\xadn del Potrolle luvuin 6\xe2\x80\x933, 6\xe2\x80\x934, 6\xe2\x80\x933._NEWLINE_Vuonna 2009 Nishikori pelasi vain tammikuusta maaliskuuhun ylt\xc3\xa4en parhaimmillaan puoliv\xc3\xa4lieriin kauden avanneessa Brisbanen turnauksessa. H\xc3\xa4nen kautensa p\xc3\xa4\xc3\xa4tti kyyn\xc3\xa4rp\xc3\xa4\xc3\xa4murtuma, josta h\xc3\xa4n aikoi toipua t\xc3\xa4ydellisesti ennen paluutaan kilpakentille.\n_START_SECTION_\n2010\xe2\x80\x932011\n_START_PARAGRAPH_\nVuonna 2010 palattuaan tenniskentille Nishikorin ATP-ranking oli pudonnut jo sijan 900 paikkeille, kun se oli viel\xc3\xa4 vuotta aiemmin 56. Alkukaudesta h\xc3\xa4n pelasi l\xc3\xa4hinn\xc3\xa4 haastajaturnauksia, kunnes osallistui Ranskan avoimiin. Ensimm\xc3\xa4isell\xc3\xa4 kierroksella Nishikori voitti viisier\xc3\xa4isess\xc3\xa4 ottelussa Santiago Giraldon. Toisella kierroksella h\xc3\xa4n h\xc3\xa4visi maailmanlistan kolmoselle, Novak \xc4\x90okovi\xc4\x87ille. Wimbledonissa Nishikori h\xc3\xa4visi maailmanlistan ykk\xc3\xb6selle, Rafael Nadalille. Yhdysvaltain avoimissa Nishikori selvitti tiens\xc3\xa4 karsintojen kautta p\xc3\xa4\xc3\xa4sarjaan, jossa h\xc3\xa4n voitti toisella kierroksella viisi tuntia kest\xc3\xa4neess\xc3\xa4 ottelussa Marin \xc4\x8cili\xc4\x87in luvuin 5\xe2\x80\x937, 7\xe2\x80\x936(6), 3\xe2\x80\x936, 7\xe2\x80\x936(3), 6\xe2\x80\x931. Kolmannen kierroksen ottelunsa h\xc3\xa4n joutui luovuttamaan toisessa er\xc3\xa4ss\xc3\xa4 Albert Monta\xc3\xb1\xc3\xa9sia vastaan._NEWLINE_Vuonna 2011 Nishikori selviytyi Australian avoimissa kolmannelle kierrokselle voitettuaan Fabio Fogninin ja Florian Mayerin. Kolmannella kierroksella h\xc3\xa4n h\xc3\xa4visi maailmanlistan sijalla yhdeks\xc3\xa4n olleelle Fernando Verdascolle. Helmikuussa h\xc3\xa4n p\xc3\xa4\xc3\xa4si v\xc3\xa4lieriin Delray Beachin turnauksessa, jossa h\xc3\xa4visi Janko Tipsarevi\xc4\x87ille. Huhtikuussa Nishikori p\xc3\xa4\xc3\xa4si loppuotteluun Houstonin turnauksessa, jossa h\xc3\xa4n h\xc3\xa4visi Ryan Sweetingille. Ranskan avoimissa Nishikori voitti ensimm\xc3\xa4isell\xc3\xa4 kierroksella Yen-hsun Lun, mutta h\xc3\xa4visi toisella kierroksella Serhi Stah\xe2\x80\x99ovskyille. Kes\xc3\xa4kuussa Nishikori p\xc3\xa4\xc3\xa4si v\xc3\xa4lieriin Eastbournen turnauksessa h\xc3\xa4viten Janko Tipsarevi\xc4\x87ille. Wimbledonissa h\xc3\xa4n h\xc3\xa4visi ensimm\xc3\xa4isell\xc3\xa4 kierroksella viisier\xc3\xa4isen ottelun Lleyton Hewitti\xc3\xa4 vastaan. Yhdysvaltain avoimissa Nishikori luovutti ensimm\xc3\xa4isen kierroksen ottelussaan Flavio Cipollaa vastaan. Kuala Lumpurin turnauksessa Nishikori p\xc3\xa4\xc3\xa4si v\xc3\xa4lieriin, jossa h\xc3\xa4n h\xc3\xa4visi j\xc3\xa4lleen Janko Tipsarevi\xc4\x87ille. Lokakuussa pelatussa Shanghain Masters-turnauksessa Nishikori voitti toisella kierroksella maailmanlistan sijalla kahdeksan olleen Jo-Wilfried Tsongan. Puoliv\xc3\xa4lieriss\xc3\xa4 h\xc3\xa4n voitti Aleksandr Dolgopolovin, kunnes h\xc3\xa4visi v\xc3\xa4lieriss\xc3\xa4 maailmanlistan neloselle, Andy Murraylle. Turnauksen j\xc3\xa4lkeen Nishikori nousi maailmanlistalla sijalle 30, joten h\xc3\xa4nest\xc3\xa4 tuli korkeimmalle koskaan rankattu japanilainen miestennispelaaja. Marraskuussa Nishikori p\xc3\xa4\xc3\xa4si Baselin turnauksen loppuotteluun voitettuaan v\xc3\xa4lieriss\xc3\xa4 maailmanlistan ykk\xc3\xb6sen, Novak \xc4\x90okovi\xc4\x87in. Loppuottelussa h\xc3\xa4n kuitenkin h\xc3\xa4visi Roger Federerille.\n_START_SECTION_\n2012\n_START_PARAGRAPH_\nNishikori p\xc3\xa4\xc3\xa4si puoliv\xc3\xa4lieriin vuoden 2012 Australian avoimissa voitettuaan nelj\xc3\xa4nnell\xc3\xa4 kierroksella Jo-Wilfried Tsongan. Puoliv\xc3\xa4lier\xc3\xa4ss\xc3\xa4 h\xc3\xa4n h\xc3\xa4visi Andy Murraylle. Lontoon olympialaisissa Nishikori h\xc3\xa4visi puoliv\xc3\xa4lier\xc3\xa4ss\xc3\xa4 Juan Martin Del Potrolle. Lokakuussa h\xc3\xa4n voitti Tokion ATP-turnauksen voittaen finaalissa Milos Raonicin.\n_START_SECTION_\n2013\n_START_PARAGRAPH_\nHelmikuussa 2013 Nishikori voitti Memphisin ATP-turnauksen voittaen finaalissa Feliciano Lopezin\n_START_SECTION_\n2014\n_START_PARAGRAPH_\nNishikori eteni semifinaaliin Brisbanen ATP-turnauksessa. US Openissa h\xc3\xa4n eteni finaaliin, jossa tuli tappio kroatialaiselle Marin \xc4\x8cili\xc4\x87ille. Muutamaa viikkoa my\xc3\xb6hemmin Nishikori voitti Kuala Lumpurin ATP-turnauksen voittamalla finaalissa Ranskan Julien Benneteaun.'